Document ID: 32009R0250

ΚΑΝΟΝΙΣΜΟΫ (ΕΚ) αριθ. 250/2009 ΤΗΣ ΕΠΙΤΡΟΠΉΣ,
της 11 ης Μαρτίου 2009
για την εφαρμογή του κανονισμού (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου όσον αφορά τους ορισμούς των χαρακτηριστικών, το τεχνικό μορφότυπο διαβίβασης δεδομένων, τις απαιτήσεις διπλής υποβολής στοιχείων για τη NACE Αναθεώρηση 1.1 και NACE Αναθεώρηση 2 και τις επιτρεπόμενες παρεκκλίσεις για τις στατιστικές διάρθρωσης των επιχειρήσεων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τον κανονισμό (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, σχετικά με τις στατιστικές διάρθρωσης των επιχειρήσεων (1), και ιδίως το άρθρο 11 παράγραφος 1 στοιχεία α), γ), δ) και ε),
Εκτιμώντας τα ακόλουθα:
(1)
Με τον κανονισμό (ΕΚ, Ευρατόμ) αριθ. 58/97 (2) θεσπίστηκε ένα κοινό πλαίσιο για την παραγωγή κοινοτικών στατιστικών σχετικά με τη διάρθρωση, τη δραστηριότητα, την ανταγωνιστικότητα και τις επιδόσεις των επιχειρήσεων στην Κοινότητα. Για λόγους σαφήνειας και εξορθολογισμού, ο ανωτέρω κανονισμός αναδιατυπώθηκε και πολλές διατάξεις του τροποποιήθηκαν ουσιαστικά.
(2)
Οι κανονισμοί (ΕΚ) αριθ. 2700/98 για τους ορισμούς των χαρακτηριστικών στις στατιστικές διάρθρωσης των επιχειρήσεων (3) και (ΕΚ) αριθ. 2702/98 της Επιτροπής σχετικά με τις τεχνικές διαδικασίες για τη διαβίβαση των στατιστικών διάρθρωσης των επιχειρήσεων (4) πρέπει να τροποποιηθούν, έτσι ώστε να ληφθούν υπόψη οι προαναφερθείσες τροποποιήσεις. Για λόγους σαφήνειας πρέπει να αντικατασταθούν από τον παρόντα κανονισμό.
(3)
Είναι απαραίτητο να καθοριστούν τα χαρακτηριστικά των στατιστικών διάρθρωσης των επιχειρήσεων, ώστε να παραχθούν στοιχεία συγκρίσιμα και εναρμονισμένα μεταξύ των κρατών μελών.
(4)
Είναι απαραίτητο να καθοριστούν το τεχνικό μορφότυπο και η διαδικασία διαβίβασης των στατιστικών διάρθρωσης που παρατίθενται στα παραρτήματα Ι έως Χ του κανονισμού (ΕΚ) αριθ. 295/2008, με στόχο την παραγωγή συγκρίσιμων και εναρμονισμένων δεδομένων μεταξύ των κρατών μελών, τη μείωση του κινδύνου σφαλμάτων κατά τη διαβίβαση δεδομένων και την επιτάχυνση της επεξεργασίας και διάθεσης των συλλεγόμενων δεδομένων στους χρήστες.
(5)
Επιπλέον, είναι απαραίτητο να καθοριστούν οι απαιτήσεις σχετικά με τη διπλή υποβολή στοιχείων για τις στατιστικές διάρθρωσης επιχειρήσεων σύμφωνα με τη NACE αναθεώρηση 1.1, συμπληρωματικά με τις στατιστικές που απαιτούνται με βάση τη NACE αναθεώρηση 2 για το έτος αναφοράς 2008.
(6)
Το άρθρο 10 του κανονισμού (ΕΚ) αριθ. 295/2008 προβλέπει ότι κατά τις μεταβατικές περιόδους επιτρέπονται παρεκκλίσεις από τις διατάξεις των παραρτημάτων του ίδιου κανονισμού.
(7)
Μερικά κράτη μέλη έχουν ζητήσει παρεκκλίσεις κατά τις μεταβατικές περιόδους από ορισμένες διατάξεις των παραρτημάτων Ι, ΙΙ, ΙΙΙ, VIII και ΙΧ του κανονισμού (ΕΚ) αριθ. 295/2008, για να θέσουν σε εφαρμογή τα απαραίτητα συστήματα συλλογής δεδομένων ή να προσαρμόσουν τα υφιστάμενα, με στόχο να τηρηθούν μέχρι το τέλος της μεταβατικής περιόδου οι διατάξεις του κανονισμού.
(8)
Δεδομένου ότι τα αιτήματα των κρατών μελών βασίζονται στην εύλογη ανάγκη να προσαρμόσουν καλύτερα τα συστήματά τους συλλογής δεδομένων, η χορήγηση των εν λόγω παρεκκλίσεων φαίνεται αιτιολογημένη.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα αναφερόμενα στο άρθρο 3 παράγραφος 3 του κανονισμού (ΕΚ) αριθ. 295/2008 χαρακτηριστικά καθορίζονται στο παράρτημα Ι του παρόντος κανονισμού.
Όταν οι εν λόγω ορισμοί αναφέρονται σε λογαριασμούς επιχειρήσεων, οι αναφορές αυτές θεωρείται ότι παραπέμπουν στις επικεφαλίδες του άρθρου 9 (ισολογισμός), του άρθρου 23 (λογαριασμός αποτελεσμάτων χρήσης) ή του άρθρου 43 (προσάρτημα) της τέταρτης οδηγίας του Συμβουλίου 78/660/EOK περί των ετήσιων λογαριασμών ορισμένων μορφών επιχειρήσεων (5) καθώς επίσης και στις επικεφαλίδες που ορίζονται στο παράρτημα του κανονισμού (ΕΚ) αριθ. 1725/2003 της Επιτροπής (6).
Άρθρο 2
Το τεχνικό μορφότυπο διαβίβασης στοιχείων σύμφωνα με τον κανονισμό (ΕΚ) αριθ. 295/2008 καθορίζεται στο παράρτημα ΙΙ του παρόντος κανονισμού.
Άρθρο 3
Τα διαβιβαζόμενα σύμφωνα με τον παρόντα κανονισμό στοιχεία και μεταδεδομένα αποστέλλονται σε ηλεκτρονική μορφή από τις αρμόδιες εθνικές αρχές (εθνικές στατιστικές υπηρεσίες και εποπτικές αρχές ορισμένων χρηματοπιστωτικών ιδρυμάτων) στην Επιτροπή (Eurostat). Το μορφότυπο διαβίβασης είναι σύμφωνο με τα καθοριζόμενα από την Επιτροπή (Eurostat) πρότυπα ανταλλαγής δεδομένων. Τα δεδομένα διαβιβάζονται ή τηλεφορτώνονται ηλεκτρονικά σε μία ενιαία πύλη εισαγωγής δεδομένων της Eurostat.
Τα κράτη μέλη εφαρμόζουν τα πρότυπα και τις οδηγίες ανταλλαγής που παρέχονται από την Επιτροπή (Eurostat) σύμφωνα με τις απαιτήσεις του παρόντος κανονισμού.
Άρθρο 4
Οι αναφερόμενες στο τμήμα 9, σημείο 2 του παραρτήματος Ι του κανονισμού (ΕΚ) αριθ. 295/2008 απαιτήσεις περί διπλής υποβολής στοιχείων καθορίζονται στο παράρτημα ΙΙΙ του παρόντος κανονισμού.
Άρθρο 5
Οι παρεκκλίσεις από τις διατάξεις του κανονισμού (ΕΚ) αριθ. 295/2008, όπως αναφέρεται στο παράρτημα Ι τμήμα 11, το παράρτημα ΙΙ τμήμα 10, το παράρτημα ΙΙΙ τμήμα 9, το παράρτημα VIII τμήμα 8 και το παράρτημα ΙΧ τμήμα 13 του ίδιου κανονισμού, επιτρέπονται σύμφωνα με τα οριζόμενα στο παράρτημα IV του παρόντος κανονισμού.
Άρθρο 6
Καταργούνται οι κανονισμοί (ΕΚ) αριθ. 2700/98 και (ΕΚ) αριθ. 2702/98.
Εντούτοις, θα συνεχίσουν να ισχύουν όσον αφορά τη συλλογή, τη μορφοποίηση και τη διαβίβαση στοιχείων για τα έτη αναφοράς μέχρι και το 2007.
Άρθρο 7
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαρτίου 2009.

Labels: 12
4
19